Злостављање старијих особа и реформа закона

Аустралија се суочава са убрзаним старењем становништва, а уз то и са потенцијалним порастом злостављања старијих особа. Како аустралијски закони штите старије Аустралијанце од злостављања и како могу боље да их заштите? Ово питање тренутно разматра Аустралијска комисија за реформу закона (Australian Law Reform Commission – ALRC).

Злостављање старијих особа може да буде физичко, сексуално, психолошко или финансијско. Извештај Аустралијског института за породичне студије (Australian Institute of Family Studies) који је припремљен 2016. године, показује да је најчешћи облик злостављања финансијско злостављање које врше чланови породице, на пример када одрасла деца искоришћавају старије родитеље да би се домогла њихове куће и уштеђевине за личну употребу и корист. Старије жене су најчешће жртве финансијског злостављања и најизложеније насиљу у породици.

Старије особе са неенглеског говорног подручја могу да буду изложеније злостављању због тога што не говоре течно енглески језик или зато што не могу да приступе информацијама или услугама. За недавно пристигле досељенике ова ситуација може да буде још тежа ако изгубе неформалне мреже подршке. Могуће је да постоје и културни фактори који утичу на то како се гледа на злостављање старијих особа у разним заједницама.

У настојању да пронађе начин на који би савезни закони могли боље да штите старије Аустралијанце, ALRC разматра законе који се односе на финансијске установе, пензијске фондове, социјално осигурање, здравствену заштиту и негу старијих особа – уз консултације са организацијама и појединцима широм Аустралије који раде у овим областима.

ALRC је нарочито заинтересована да чује мишљење ваше заједнице о злостављању старијих особа. Ако сте били жртва или сведок злостављања старијих особа, пошаљите нам вашу причу електронском поштом на elder\_abuse@alrc.gov.au или позовите (02) 8238 6300.

ALRC ће објавити документ који се бави питањима злостављања старијих особа (Elder Abuse Issue Paper), 15. јуна 2016. који ћете моћи бесплатно да прочитате или преузмете са сајта - [www.alrc.gov.au/publications/elder-abuse](http://www.alrc.gov.au/publications/elder-abuse)